હવે એ નિદ્રા વેળાએ સૂતેલ, વિશ્રાંતિ લઈ રહેલી ઇંદ્રિયો તથા જાગતા રહેલા કાર્યાન્વિત રહેલા પ્રાણોનું તથા સ્વપ્નદ્રષ્ટા આત્માનો આધાર કોણ? એ પ્રશ્નનો ઉત્તર આપું છુ _ - વત્સ! એ તો પરમાત્મા છે. ‘स यथा सोम्य वयांसि वासोवृक्षं सम्प्रतिष्ठन्ते। एवं ह वै तत्सर्वं पर आत्मनि सम्प्रतिष्ठते’(પ્રશ્ન ઉપનિષદ-૪/૭) હે પ્રિય! જેમ પક્ષીઓ દિવસભર આમ તેમ ઊડીને સાયંકાળ થતાં નિવાસ માટે વૃક્ષનો આશરો લે છે. ત્યાં નિરાંતે સૂઈ જાય છે. એ જ રીતે નિદ્રા સમયે બધાનું આશ્રય સ્થાન અક્ષરાધિપતિ પરમાત્મા હોય છે. અને એ પરમાત્મા જ તેને નિદ્રાનું સુખ લેવા દે છે. અને જાગરણનો સમય થતાં જૂના જ્ઞાનવૈભવ સાથે તેને જગાડે છે.